13. ΝOΜΟΘΕΤ. ΔΙΑΤΑΓΜΑ υπ' αριθ. 629 της 11/21 Αυγ. 1970 (ΦΕΚ Α΄ 172)  Περί εξοφλήσεως των προς τον Ειδικόν Λογαριασμόν δώρου και αποδοχών αδείας οικοδόμων καθυστερουμένων οφειλών. Άρθρον μόνον.-1.Αι μέχρι του τέλους του μηνός της δημοσιεύσεως του παρόντος οφειλόμεναι εισφοραί υπέρ του Ειδικού Λογαριασμού δώρου και αποδοχών αδείας οικοδόμων, απαλλασσόμεναι παντός προσθέτου τέλους δύναται να εξοφλώνται αιτήσει του οφειλέτου, δια 6 ισόποσων μηνιαίων δόσεων της πρώτης τούτων καταβλητέας εντός του επομένου της δημοσιεύσεως του παρόντος μηνός. Ουδεμία δόσις δύναται να είναι μικρότερα των δραχ. 1.000. 2.Η καθυστέρησις καταβολής δόσεως τινός, συνεπάγεται την επιβάρυνσιν ταύτης δια των κατά τας κειμένας διατάξεις προσθέτων τελών, υπολογιζομένων από της λήξεως της προθεσμίας καταβολής εκάστης δόσεως, 3.Οφειλαί εκ προσθέτων τελών δι' εκπροθέσμως καταβληθείσας μέχρι της δημοσιεύσεως του παρόντος εισφοράς υπέρ του Ειδικού Λογαριασμού δώρου και αποδοχών αδείας οικοδόμων, αποσβέννυνται ανεξαρτήτως ποσού. Βλέπε και άλλες διατάξεις σχετικά με την καταβολή εισφορών δια δόσεων στο θέμα «Οργανισμοί Κοινωνικής Ασφαλίσεως» ανωτ. σελ. 5. 